ΑΝΑΚΟΙΝΩΣΗ ΤΗΣ ΟΡΓΑΝΩΣΗΣ ΜΕΛΩΝ ΣΤΗΝ ΚΥΠΡΟ

ΤΟΥ ΣΥΝΑΣΠΙΣΜΟΥ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗΣ ΣΥΜΜΑΧΙΑΣ ΕΛΛΑΔΑΣ

## 3ο Συνέδριο του ΣΥΡΙΖΑ-Προοδευτικής Συμμαχίας: **Συνέδριο με στόχο την ανατροπή της Δεξιάς**

Το 3ο Συνέδριο του ΣΥ.ΡΙΖ.Α.-Προοδευτικής Συμμαχίας διεξάγεται αυτή την Πέμπτη, 14 Απριλίου και ολοκληρώνεται την Κυριακή, 17 Απριλίου 2022. Η συγκυρία είναι κρίσιμη. Την πανδημία διαδέχθηκε ο πόλεμος της Ρωσίας κατά της Ουκρανίας. Πόλεμος, που επιφέρει ευρύτερες διεθνείς ανακατατάξεις και επηρεάζει αρνητικά σε πολλά επίπεδα την οικονομική, κοινωνική, πολιτική ζωή στην Κύπρο, την επιβίωση ολόκληρου του κυπριακού λαού και δυσκολεύει την επίλυση του Κυπριακού, μέσα στο πλαίσιο των αποφάσεων του Ο.Η.Ε.

Στην Ελλάδα, το βιοτικό επίπεδο των μεσαίων και κατώτερων στρωμάτων επιδεινώνεται διαρκώς με την ακρίβεια να γονατίζει πολλά νοικοκυριά. Η νεοφιλελεύθερη κυβέρνηση Μητσοτάκη εξακολουθεί να είναι ολέθρια για τη χώρα. Απέτυχε να χειριστεί την πανδημία· ακροβατεί με ερασιτεχνικές κινήσεις στο ουκρανικό· καταστρατηγεί το κράτος δικαίου και την ελευθεροτυπία· διαβρώνει καθημερινά το κοινωνικό κράτος.

Το συνέδριο μας δίνει την ευκαιρία να διατυπώσουμε μια ολοκληρωμένη αριστερή πρόταση κατάλληλη γι’ αυτές τις νέες συνθήκες, έτσι ώστε ο ΣΥΡΙΖΑ-Προοδευτική Συμμαχία να εκφράσει πολιτικά όλες τις δυνάμεις που υφίστανται τις συνέπειες της ασκούμενης νεοφιλελεύθερης πολιτικής. Όλες τις δυνάμεις που μοχθούν και καινοτομούν, τις νέες και τους νέους, τους εργαζόμενους, τους επιστήμονες, τους μικρομεσαίους επιχειρηματίες, τους άνεργους και τους συνταξιούχους, γυναίκες και άνδρες. Τους πολίτες που σκέφτονται κριτικά και πράττουν δημοκρατικά και αλληλέγγυα, ενόσω αναζητούν μια νέα σχέση με την πολιτική αγωνιώντας για το δικό τους μέλλον και για το μέλλον της χώρας.

Αφού ακολούθησε τις προβλεπόμενες διαδικασίες προσυνεδριακού διαλόγου και ψηφοφορίας, η Οργάνωση Μελών Κύπρου ανέδειξε δύο συντρόφους που θα την εκπροσωπήσουν στο συνέδριο.

Προσβλέπουμε σε ένα παραγωγικό συνέδριο με αγωνιστικό πνεύμα κι ελπίζουμε πως και την επόμενη μέρα όλες οι συντρόφισσες και όλοι οι σύντροφοι στην Κύπρο θα παραμείνουν ενεργές κι ενεργοί, όσο και όπως μπορούμε, ώστε να απαλλαγεί η χώρα απ’ αυτή την καταστροφική κυβέρνηση Μητσοτάκη και να μπει σε τροχιά προοδευτικής ανάκαμψης.